									Reykjavík 31.08.2022
Umsögn um Mál nr. 148/2022, “Frumvarp til laga um breytingu á lögum um veiðar í fiskveiðilandhelgi Íslands og breytingar á lögum um stjórn fiskveiða (aflvísir og orkuskipti)”
Undirritaður tekur heilshugar undir bæði þau markmið sem sett eru fram í máli nr. 148/2022. 
Hér er fjallað um tvo aðskilin atriði í fiskveiðistjórnunarlögum, sem bæði hafa mjög hamlandi áhrif á hönnun skipa með tilliti til nýtni og hagkvæmni.
Aflvísir
Í Lögum um veiðar Í fiskveiðilandhelgi Íslands nr. 79/1997 er aflvísir notaður til að veita heimildir til veiða umfram skip sem hafa stærri aflvísi, en skilgreind mörk gefa til kynna. Aflvísir er margfeldi hestafla aðalvélar og þvermáls skrúfu. Aukið þvermál skrúfu eykur hagkvæmni hennar og sparar orku. Skrúfu hringur eykur einnig hagkvæmni skrúfunnar, en aflvísirinn refsar svo langt umfram ávinning að menn sleppa skrúfuhring. Þarna eru Íslensk lög beinlínis að setja hönnuðum fiskiskipa skorður, sem koma í veg fyrir að skipin séu hönnuð með hámarks hagkvæmni í huga og koma fram í aukinni kolefnislosun á hvert veitt kíló.
Sem skipaverkfræðingur, með all nokkra reynslu, þá er ég ánægður með að hugmyndir eru nú uppi með að fjarlægja hugtakið aflvísir úr lögunum. 
Stærðar takmarkanir króka afla marks báta
Í 4.gr laga um stjórn fiskveiða nr. 116/2006 segir “ Þeir bátar einir geta öðlast veiðileyfi með krókaaflamarki sem eru styttri en 15 metrar að mestu lengd og minni en 30 brúttó tonn. Óheimilt er að stækka bátana þannig að þeir verði stærri en þessu nemur.“  
Þessar stærðir eru svo skilgreindar með Reglugerð um mælingu skipa allt að 24 metrum, nr. 527/1997 með breytingum nr. 794/2014. Það skal tekið fram að brúttó tonnin, sem nefnd eru í þessu laga texta eru í engu samhengi við þau brúttó tonn sem notuð eru í alþjóðlegum skilningi heldur er þetta samkvæmt formúlu, sem var fundinn upp í Samgöngustofu, sér íslenskt fyrirbrigði.
Í grein 6.2 reglugerðar um mælingar íslenskra skipa með lengd allt að 24m segir:
Brúttó tonnatala, BT, skal reiknuð sem hér greinir: BT = (Lt)² x Bs x 0,031 þar sem: Lt = tonnalengd = Lm x 0,96, en skal þó aldrei vera minni en skráningarlengdin Ls skv. gr. 5.2. Bs = skráningarbreidd skv. gr. 5.4. Lm = mesta lengd skips samkvæmt gr. 2.9
Þar sem BT talan er margfeldi lengdar og breiddar skipsins setur það skorður á breidd skipsins og þess rúmmáls sem rúmast innan 15m lengdar. 
Skipaverkfræðingar hafa vakið athygli á því, að þessar reglur setji hömlur á að notkun rafeldsneytis á þessa báta þar sem erfitt sé að auka  rúmmál tanka skipsins innan markanna, sem lögin og reglurnar setja. Einn rúmmetra af metanóli t.d. er inniheldur sömu orku og 0,46 rúmmetrar af diesel. Þar að leiðandi þurfum við um það bil tvisvar sinnum meira rúmmál í tönkum til að geta haft sama orku innihald um borð. Það er fyrir utan eru auknar kröfur sem flokkunarfélög hafa sett fram um að loftrými þurfi að umlykja tankinn. Það bætir við umtalsverðri rúmmáls þörf.
Ef brúttó tonna krafan er fjarlægð úr lögum nr. 116/2006 verður stórri hindrun, sem íslensk löggjöf setur, rutt úr vegi við orkuskipti í þessari tegund skipa. 													Virðingarfyllst
							Bárður Hafsteinsson skipaverkfræðingur





